MINT แย้ม “โรงแรม-ร้านอาหาร” ฟื้น มั่นใจรายได้ปี 66 โต 20%
MINT เทิร์นอะราวด์เต็มตัว มั่นใจรายได้ปี 66 โตไม่ต่ำกว่า 20% เดินหน้าเปิดเพิ่ม 6 โรงแรมใหม่ รวม 1,152 ห้อง วางงบลงทุน 3 ปี (66-68) ไว้ที่ 10,000-13,000 ล้านบาท รองรับการขยายทุกธุรกิจ
MINT เทิร์นอะราวด์เต็มตัว มั่นใจรายได้ปี 66 โตไม่ต่ำกว่า 20% เดินหน้าเปิดเพิ่ม 6 โรงแรมใหม่ รวม 1,152 ห้อง วางงบลงทุน 3 ปี (66-68) ไว้ที่ 10,000-13,000 ล้านบาท รองรับการขยายทุกธุรกิจ
1 มี.ค. 2566

นายชัยพัฒน์ ไพฑูรย์ ประธานเจ้าหน้าที่การเงิน บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยว่า บริษัทตั้งเป้ารายได้รวมปี 66 จะเติบโตไม่ต่ำ 20% จากปีก่อนอยู่ที่ 124,341 ล้านบาท และมีกำไรก่อนดอกเบี้ย ภาษี ค่าเสื่อมราคาและค่าตัดจำหน่าย (EBITDA) และความสามารถในการทำอัตรากำไรจะเติบโตได้มากกว่ารายได้ และเติบโตได้มากกว่าปี 65
โดยในปีนี้บริษัทมีแผนเปิดโรงแรมเพิ่ม 6 แห่ง รวม 1,152 ห้อง ได้แก่ 1.Ubud, Bali อินโดนีเซีย ขนาดบริการ 100 ห้อง 2. Fares Island มัลดีฟส์ ขนาดบริการ 200 ห้อง 3. Frankfurt เยอรมนี ขนาดบริการ 398 ห้อง 4. Cagliari อิตาลี ขนาดบริการ 100 ห้อง 5.Sydney ออสเตรเลีย ขนาดบริการ 254 ห้อง และ 6.Bern สวิตเซอร์แลนด์ ขนาดบริการ 100 ห้อง
นอกจากนี้มองธุรกิจโรงแรมในประเทศไทย ยุโรป ออสเตรเลีย และมัลดีฟส์ จะได้แรงหนุนจากการฟื้นตัวของภาคการท่องเที่ยวในทุกประเทศ ซึ่งจะช่วยหนุนให้แต่ละประเทศมีอัตราการเข้าพักโดยเฉลี่ย (OCC) รายได้เฉลี่ยต่อห้องต่อคืน (RevPar) เพิ่มขึ้น โดยบริษัทคาดมาร์จิ้นของธุรกิจโรงแรมจะทำได้ดีกว่าปี 65 แม้ว่าปีนี้จะมีประเด็นเงินเฟ้อ
ส่วนธุรกิจร้านอาหารมีการฟื้นตัวแบบ V-Shape ตั้งแต่ต้นปีเป็นต้นมา พร้อมทั้งยังคงมุ่งขยายสาขาบริการในแบรนด์ต่างๆ ต่อเนื่อง และหลากหลายรูปแบบมากขึ้น
“ในช่วง 3 ปี (66-68) ถือเป็นปีที่บริษัทกลับมาสู่การเติบโต (Back to Growth) ด้วยรายได้รวมเติบโตเฉลี่ย (CAGR) 12-15% และมีอัตราส่วนผลตอบแทนเงินลงทุน(ROIC)เติบโตเฉลี่ย(CAGR) 10%” นายชัยพัฒน์ กล่าว
ขณะที่บริษัทวางงบลงทุน 3 ปี (66-68) ไว้ที่ 10,000-13,000 ล้านบาท รองรับการขยายทุกธุรกิจ และปรับเพิ่มสัดส่วนหนี้ที่มีอัตราดอกเบี้ยคงที่ให้มากขึ้น โดยมีแผนจ่ายหนี้ที่เป็นอัตราดอกเบี้ยลอยตัวมากขึ้น เพื่อลดต้นทุนทางการเงิน ในภาวะดอกเบี้ยขาขึ้น